Llíria premia la millor decoració nadalenca en estes festes
02 de desembre de 2024

La Regidoria de Festes i Comerç de Llíria ha organitzat una nova edició dels certàmens nadalencs per a premiar la decoració i fomentar les tradicions festives en estes dates.

D'una banda, l'Ajuntament ha convocat el XIV Concurs de Betlems, que comptarà amb dos modalitats, naixements de fins a 1,5 metres de llarg, i de grandària superior. Es concediran tres premis, dotats econòmicament amb 200 euros per al primer, 100 per al segon, i 50 per al tercer.

D'altra banda, la regidoria també promou el certamen de decoració de Nadal en edificis i comerços. S'atorgaran tres premis, un al millor aparador comercial; un altre al millor balcó, façana o finestra; i finalment al millor col·lectiu per a comunitats veïnals, associacions, centres educatius, etc. Cada guardó està dotat amb 200 euros i un val de 50 euros per a comprar en el comerç federat de Llíria.

Les inscripcions per a tots els concursos estaran obertes fins al pròxim 12 de desembre. Les bases estan disponibles en el web municipal.